25. február 2025

Novinka Loctite HB XE od spoločnosti Henkel spĺňa najvyššie protipožiarne požiadavky

Henkel prináša nové štandardy pre udržateľné drevené stavebné konštrukcie

Düsseldorf – Kde sa stretáva udržateľnosť s požiarnou bezpečnosťou: spoločnosť Henkel uvádza na trh novú generáciu lepiacich a spájacích produktov Loctite HB, ktoré predstavujú nový štandard v oblasti ekologického a bezpečného použitia stavebného dreva pri realizácii stavieb. Najnovšia generácia výrobkov Loctite HB XE je výsledkom kontinuálneho vývoja osvedčených polyuretánových lepidiel radu Loctite HB, ktoré sa úspešne používajú pri realizácii drevostavieb už viac než 30 rokov. V reakcii na neustále sa zvyšujúce požiadavky v oblasti protipožiarnej ochrany a bezpečnosti spoločnosť Henkel teraz prichádza s inovatívnymi výrobkami radu Loctite HB XE Line, ktoré spĺňajú najvyššie nároky na požiarnu bezpečnosť, pričom zároveň zohľadňujú rastúci dôraz na odolnosť európskych drevostavieb voči požiarom.

Loctite HB XE je vysoko výkonné štrukturálne lepidlo vyvinuté špeciálne na použitie pri výrobe CLT (cross laminated timber) panelov a lepeného lamelového stavebného dreva. Najnovšia generácia lepidiel od spoločnosti Henkel stanovuje nové štandardy v oblasti protipožiarnej ochrany, ktoré podporujú klimaticky uvedomelú a ekologicky udržateľnú realizáciu drevostavieb v Európe.

**Úspešné laboratórne skúšky**

Výrobky radu Loctite HB XE Line spĺňajú najprísnejšie protipožiarne požiadavky v súlade s Eurokódom 5 (EC5). Laboratórne skúšky preukázali lineárnu rýchlosť zuhoľnatenia 0,65 mm/min, čo zodpovedá rýchlosti horenia nelepeného dreva. V porovnaní s bežnými lepiacimi prostriedkami používanými pri výrobe CLT panelov alebo lepeného lamelového dreva vykazujú nižšiu rýchlosť horenia, čím znižujú riziko vzniku „sekundárneho vznietenia“ a vytvárajú podmienky potrebné na samouhasenie drevených stavebných prvkov a konštrukcií.

Výnimočné protipožiarne vlastnosti nového lepidla boli preukázané aj v požiarnom simulátore švajčiarskej technickej univerzity ETH Zürich. Rad výrobkov Loctite HB XE Line podstatne rozširuje možnosti architektov a stavebných inžinierov pri navrhovaní stavieb s využitím drevených stavebných prvkov a konštrukcií, čo im umožňuje realizovať vyššie budovy so štíhlejším prierezom a zároveň optimalizovať použitie dreva ako stavebného materiálu.

V zmysle Eurokódu 5 možno výsledky úspešných protipožiarnych skúšok, ktoré absolvovali výrobky spoločnosti Henkel („zachovaná integrita lepených spojov v ohni“), uplatniť aj na konštrukcie z CLT panelov a lepeného lamelového dreva, vďaka čomu odpadá potreba dodatočných protipožiarnych skúšok pri ich stavebnom použití.

Výrobky Loctite HB XE Line dosahujú výnimočné výsledky aj z pohľadu dlhodobej udržateľnosti: všetky zložky spĺňajú prísne zdravotné a bezpečnostné štandardy pre stavebné výrobky a neobsahujú žiadne látky, ktoré sa nachádzajú na zoznamoch látok s obmedzeným použitím pri certifikácii udržateľnosti, akým je napríklad ekologické označenie Nordic Swan Ecolabel.

**Zvýšená efektívnosť pri výrobe**

Inovatívne lepidlo Loctite HB XE zároveň prispieva k optimalizácii výrobných procesov: skrátený čas lisovania vysoko katalyzovaných produktov umožňuje jeho rýchlu a presnú aplikáciu, pričom ďalšou nezanedbateľnou výhodou je jeho bezproblémová integrácia do už existujúcich výrobných postupov.

Olga Golgor, vedúca predaja divízie Adhesive Technologies pre segment kompozitného dreva pre Európu, je o tom presvedčená: „Produktovým radom Loctite HB XE Line zavádzame nový štandard v oblasti protipožiarnej bezpečnosti aj ekologickej udržateľnosti na európskom trhu drevostavieb. Tieto výrobky sú ideálnou voľbou pre výrobcov CLT panelov a lepeného lamelového dreva, ktorí chcú kombinovať vysoké bezpečnostné štandardy s efektivitou vo výrobe. Ide o skutočný pokrok pre budúcnosť drevostavieb.“

Pre veľké developerské projekty, akým je na napríklad projekt Skypark v Luxemburgu, pri ktorom bol použitý osvedčený predchodca Loctite HB X, spoločnosť Henkel teraz ponúka ohňu a žiaru odolné riešenie v podobe novinky Loctite HB XE Line, ktorá rozširuje možnosti architektov a inžinierov pri plánovaní a realizácii udržateľných drevostavieb.

LOCTITE® je registrovaná ochranná známka spoločnosti Henkel, resp. jej pridružených spoločností v USA, Nemecku a inde vo svete.

O spoločnosti Henkel

Vďaka svojim značkám, inováciám a technológiám je spoločnosť Henkel svetovým lídrom na trhoch s priemyselným a spotrebným tovarom. Obchodná divízia Adhesive Technologies je globálnym lídrom na trhu so spojovacími a lepiacimi materiálmi a funkčnými nátermi. Obchodná divízia Consumer Brands sa drží na popredných miestach na mnohých svetových trhoch predovšetkým v segmentoch vlasovej kozmetiky a pracích a čistiacich prostriedkov pre domácnosť. Medzi tri najsilnejšie značky spoločnosti patria Loctite, Persil a Schwarzkopf. Vo finančnom roku 2023 vykázala spoločnosť Henkel obrat vo výške viac než 21,5 mld. eur a upravený prevádzkový zisk približne vo výške 2,6 mld. eur. Prioritné akcie spoločnosti Henkel sú kótované na nemeckom akciovom indexe DAX. Udržateľnosť už dlhodobo patrí medzi tradičné priority spoločnosti Henkel, pričom na plnenie konkrétnych cieľov má spoločnosť vypracovanú jasnú stratégiu dlhodobej udržateľnosti. Spoločnosť Henkel bola založená v roku 1876 a dnes celosvetovo zamestnáva približne 48 000 zamestnancov, ktorých spája silná firemná kultúra, spoločné hodnoty a spoločné poslanie: „Pioneers at heart for the good of generations“. Viac informácií nájdete na stránkach [www.henkel.com](http://www.henkel.com).

O spoločnosti Henkel Slovensko

Na Slovensku pôsobí Henkel vo všetkých troch strategických oblastiach už od roku 1991 a zároveň je HENKEL SLOVENSKO spol. s r. o. pôsobiskom najväčšej expertnej pobočky Global Business Solutions+ spoločnosti Henkel celosvetovo. Global Business Solutions+ Bratislava ‏(GBS+ Bratislava) patrí od svojho založenia v roku 2006 k dôležitej súčasti spoločnosti Henkel, zabezpečujúcej služby v Európe a globálne vo viac než 30 jazykoch. V súčasnosti zamestnáva viac než 1 600 pracovníkov. HENKEL SLOVENSKO spol. s r. o. predáva viac ako 50 značiek a dnes zamestnáva, spolu s GBS+ Bratislava, viac ako 1 800 zamestnancov. Viac informácií nájdete na stránke [www.henkel.sk](http://www.henkel.sk).

Kontakt

Zuzana Kaňuchová

Riaditeľka korporátnej komunikácie CEE

Telefón: +421 917 160 597

E-mail: [zuzana.kanuchova@henkel.com](mailto:zuzana.kanuchova@henkel.com)